**Հ Ի Մ Ն Ա Վ Ո Ր ՈՒ Մ**

**«ԱՊՀ մասնակից պետությունների՝ կեղծ ապրանքային նշանների և աշխարհագրական նշումների օգտագործումը կանխարգելելուն և կանխելուն ուղղված համագործակցության մասին»  
համաձայնագրի հաստատման նպատակահարմարության վերաբերյալ**

«ԱՊՀ մասնակից պետությունների՝ կեղծ ապրանքային նշանների և աշխարհագրական նշումների օգտագործումը կանխարգելելուն և կանխելուն ուղղված համագործակցության մասին համաձայնագիրը (այսուհետ՝ Համաձայնագիր) նպատակաուղղված է արդիականացնել 1999թ. հունիսի 4-ին ԱՊՀ մասնակից պետությունների կողմից կնքված Կեղծ ապրանքային նշանների և աշխարհագրական նշումների օգտագործումը կանխելու և խափանելու միջոցառումների մասին համաձայնագրի դրույթները:

Համաձայնագիրը արտացոլում է Առևտրի համաշխարհային կազմակերպության պահանջները՝ ներառյալ 1994 թվականի ապրիլի 15-ի Մտավոր սեփականության իրավունքների` առևտրին առնչվող հայեցակետերի մասին համաձայնագրի (այսուհետ՝ ԹՐԻՓՍ Համաձայնագիր) դրույթները և հիմնականում ուղղված է նպաստելու ԱՊՀ-ի ներսում մտավոր սեփականության ազգային համակարգերի ստեղծմանը՝ ապրանքների անհատականացման միջոցները պաշտպանելու համար:

Համաձայնագրի կնքումը կարող է բարենպաստ պայմաններ ստեղծել կեղծ ապրանքային նշանների և աշխարհագրական նշումների օգտագործումը կանխարգելելու և բացահայտելու, ինչպես նաև կեղծ ապրանքային նշաններ և աշխարհագրական նշումներ պարունակող ապրանքների՝ ԱՊՀ մասնակից պետությունների մաքսային սահմաններով ներթափանցումը կանխարգելելու համար:

Համաձայնագրի կնքումը կարող է նպաստել կեղծ ապրանքային նշաններով և աշխարհագրական նշումներով ապրանքների արտադրումն ու օգտագործումը կանխարգելելու ուղղությամբ կողմերի համագործակցությանը՝ այդ թվում նաև դրանց ներկրման ու արտահանման, ինչպես նաև ապրանքային նշանների և աշխարհագրական նշումների պահպանման հետ կապված այլ իրավախախտումների դեմ պայքարի գործում:

ԱՊՀ տնտեսական խորհրդի 2017 թվականի սեպտեմբերի 15-ի արձանագրային որոշմամբ Մտավոր սեփականության իրավական պահպանության և պաշտպանության հարցերով միջպետական խորհրդին հանձնարարվեց աշխատել Համաձայնագիրը փոփոխելու ուղղությամբ` հաշվի առնելով  միջազգային իրավունքի կիրառման փորձը կապված օգտագործված տերմինների մեկնաբանման հետ, Համաձայնագրի շրջանակներում գործողությունների համակարգումը, ժամկետանց նորմատիվ իրավական ակտերին վերաբերող հղումները, ինչպես նաև որոշ ընթացակարգային հարցերը:

Համաձայնագիրը ստորագրվել է 2021 թվականի մայիսի 28-ին ք․ Մինսկում՝ Հայաստանի Հանրապետության փոխվարչապետ Մհեր Գրիգորյանի կողմից:

Համաձայնագիրը ստորագրվել է Ադրբեջանի Հանրապետության Կառավարության (վերապահումով), Հայաստանի Հանրապետության Կառավարության (հատուկ կարծիքով), Բելառուսի Հանրապետության Կառավարության, Ղազախստանի Հանրապետության Կառավարության, Ղրղզստանի Հանրապետության Կառավարության, Ռուսաստանի Դաշնության Կառավարության, Տաջիկստանի Հանրապետության Կառավարության և Ուզբեկստանի Հանրապետության Կառավարության միջև:

Հաշվի առնելով վերոնշյալը՝ ՀՀ էկոնոմիկայի նախարարությունը «ԱՊՀ մասնակից պետությունների՝ կեղծ ապրանքային նշանների և աշխարհագրական նշումների օգտագործումը կանխարգելելուն և կանխելուն ուղղված համագործակցության մասին համաձայնագրի հաստատումը գտնում է նպատակահարմար:

ՀՀ էկոնոմիկայի նախարար՝

ՎԱՀԱՆ ՔԵՐՈԲՅԱՆ